Ullrich mener Armstrong bør beholde Tour-seirene
Armstrong var suveren i Touren på begynnelsen av 2000-tallet, men etter at han innrømmet at han var dopet alle de årene han vant verdens største sykkelritt, ble han strøket på listen over tidligere vinnere. Det reagerer Jan Ullrich på. - Jeg mener det mest riktige ville være å gi Armstrong Tour-seirene tilbake til ham. Bjarne Riis fikk jo seieren sin fra 1996 tilbake etter at han var ute fra listen i et år, og han innrømmet jo også at han var dopet, sier Ullrich til Sport-Bild. Det var i 2007 Riis innrømmet dopingbruk det året han vant Touren. Det var langvarig press som førte til at dansken innrømmet. Konsekvensen var at han ble strøket fra Tour-listen i 2008, men så var han tilbake igjen. En liten notis knyttet til navnet hans forteller at han har innrømmet bruk av forbudte stoffer. - Tidene var slik at alle brukte doping på 1990-tallet. Det hjelper ikke noen å frata Armstrong seirene, mener Ullrich som ventet veldig lenge før han innrømmet å ha vært med på dopinggaleien. - I etterpåklokskapens lys burde jeg kanskje ha oppført meg annerledes, men nå ble det slik det ble, sier «kraftverket fra Rostock» til den tyske avisen.
Jan Ullrich, som selv har innrømmet doping, forstår ikke hvorfor Lance Armstrong er fratatt de sju Tour-seirene han vant fra 1999 til 2005.